DA Den Europæiske Unions Tidende C 134/1

Meddelelse fra Kommissionen i medfør af artikel 85 i forordning (EØF) nr. 2454/93 om gennemførelsesbestemmelser EF-toldkodeksen — oprindelsesreglerne i den generelle præferenceordning (GSP) — udvidelse af den bilaterale kumulationsordning, der er fastsat ved denne artikel, til at omfatte Tyrkiet

(2016/C 134/01)

Artikel 85 i forordning (EØF) nr. 2454/93 (1) om gennemførelsesbestemmelser til EF-toldkodeksen (»gennemførelsesbestemmelserne«) gør det muligt for GSP-begunstigede lande at anvende visse materialer (2) med oprindelse i Norge, Schweiz og Tyrkiet under oprindelseskumulation (3).

En sådan ordning anvendes allerede for materialer med oprindelse i Norge og Schweiz (4), og den gør det muligt for GSP-begunstigede lande at anvende materialer med oprindelse i disse to lande under oprindelseskumulation ved fremstilling af varer, der skal eksporteres til Den Europæiske Union (»Unionen«). For at kunne anvende den samme ordning på materialer med oprindelse i Tyrkiet skal dette land opfylde to betingelser:

— det skal med hensyn til sin GSP-ordning anvende en definition af oprindelsesbegrebet, der svarer til den, der er fastsat i Unionens GSP-oprindelsesregler, og

— det skal, ved gensidighed, gøre det muligt for GSP-begunstigede lande at anvende materialer med oprindelse i Unionen under oprindelseskumulation ved fremstilling af varer, der er GSP-berettigede ved import til Tyrkiet.

Ved ministerielt dekret nr. 2014/7064, der blev offentliggjort i den tyrkiske lovtidende den 31. december 2014 og har været gældende siden den 1. januar 2015, har Tyrkiet tilpasset sine GSP-oprindelsesregler til Unionens. Disse regler indeholder en bestemmelse, som svarer til den ovennævnte artikel 85, og således sikrer gensidighed. Tyrkiet opfylder således de to ovennævnte betingelser.

Følgelig kan produkter med oprindelse i Tyrkiet, med undtagelse af produkter henhørende under kapitel 1-24 i det harmoniserede system, fra den 1. januar 2015 betragtes som materialer med oprindelse i et GSP-begunstiget land, når de er indarbejdet i et produkt i det pågældende begunstigede land, såfremt bearbejdningen eller forarbejdningen her er mere vidtgående end de behandlinger, der er beskrevet i artikel 78, stk. 1, i gennemførelsesbestemmelserne (de såkaldte utilstrækkelige processer).

Denne meddelelse offentliggøres i henhold til artikel 85, stk. 4, i gennemførelsesbestemmelserne. Toldmyndighederne og de erhvervsdrivende gøres opmærksomme på, at ordningen med erstatningsoprindelsesbeviser, jf. artikel 97d og 97p i gennemførelsesbestemmelserne, ikke vil blive gennemført i handelen mellem Unionen og Tyrkiet og omvendt. Følgelig er det kun artikel 85 og de relaterede bestemmelser i artikel 87, artikel 97m, stk. 5, artikel 97u, stk. 2, og bilag 18 i gennemførelsesbestemmelserne, der anvendes på Tyrkiet.

(1) EFT L 253 af 11.10.1993, s. 1.

(2) Dvs. materialer, der ikke henhører under kapitel 1-24 i det harmoniserede system.

(3) Dette gør det muligt for GSP-begunstigede lande at betragte sådanne materialer for at være materialer med oprindelse i et begunstiget land, såfremt den bearbejdning eller forarbejdning, der foretages af disse materialer, er mere vidtgående end såkaldte utilstrækkelige processer.

(4) Se meddelelse til importører offentliggjort i EFT C 104 af 4.4.2001, s. 7.